  Виталий Пронин Спортъя но туризмъя «Нечкино» центрын 2 нунал ӵоже дышетскизы шаерысьтымы журналистъёс. «Вся Удмуртия - 2017» ужрадэз радъян сярысь сюлмаськизы Печатья но ивор вӧлмытонъя агентство но Журналистъёслэн огазеяськонзы. "Удмурт дунне" газетысь вёрсткая операторлы Василиса Андреевалы сётӥзы Кун Кенешлэсь Данъян грамотазэ.Фестивальлэн ужаз озьы ик пыриськизы Удмурт Республикалэн Тӧроезлэсь ужзэ быдэсъясь Александр Бречалов, Удмурт Республикаысь Тӧролэн но Правительстволэн администрациенызы кивалтӥсьлэсь ужзэ быдэсъясь Сергей Смирнов, валтӥсь федерал инспектор Дмитрий Мусин, Россиысь Журналистъёслэн огазеяськонзылэн секретарез Дмитрий Токарский, Москваысь одӥгеныз кризисной психологияя центрен кивалтӥсь Михаил Хасьминский. Озьы ик люкаськемъёс азьын вераськизы на Москваысь но Пермьысь экспертъёс. Со сяна, специалистъёс мастер-классъёс ортчытӥзы шонер гожъяськонъя, соцсетьёсын ужанъя но мукет удысъёсъя.2 час пала кыстӥськиз Александр Бречаловен пумиськон. Удмуртилэн Тӧроезлэсь ужзэ быдэсъясь валэктон сётӥз журналистъёслэн вань сюлмаськытӥсь юанъёссылы. Фестиваль дыръя пресс-конференция ортчытӥзы на Печатья но ивор вӧлмытонъя агентствоен кивалтӥсь Алексей Воронцов но солэн юрттӥсьёсыз.Ужрадлэн нырысетӥ ӝытаз журналистъёслэн спартакиадазы вал. Таяз учыре ивор вӧлмытон удысын тыршисьёс кужымзэс эскеризы, пыдын бызьылыса, нош собере пыриськизы «Удмуртиысь кырӟась журналистъёс» конкурсэ.Валентина Емельянова  Теги: удмуртдунне  